เพิ่งตื่นจากหลับไหลธนชาตบุกบัตรเดบิต
&#8220;ธนชาต&#8221; อัดแคมเปญกระตุ้นยอดบัตรเดบิต ตั้งเป้าออกบัตรใหม่ 5 แสนใบ ดันยอดใช้จ่ายโต 10% รายได้ค่าธรรมเนียมพุ่ง 20%
2 ก.ค. 2555

“ธนชาต” อัดแคมเปญกระตุ้นยอดบัตรเดบิต ตั้งเป้าออกบัตรใหม่ 5 แสนใบ ดันยอดใช้จ่ายโต 10% รายได้ค่าธรรมเนียมพุ่ง 20% 
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต กล่าวว่า ในปีนี้ธนาคารได้เริ่มใช้กลยุทธ์ทางการตลาดกระตุ้นลูกค้าหันมาทำธุรกรรมผ่านบัตรเอทีเอ็มและบัตรเดบิตของธนาคารเพิ่มขึ้น โดยตั้งเป้าออกบัตรใหม่ในปีนี้ไว้ไม่ต่ำกว่า 5 แสนใบ หรือเฉลี่ยเดือนละ 4 หมื่นใบ เพื่อขยายรายได้ค่าธรรม เนียมให้เติบโตขึ้น 20% และมีฐานบัตรรวมจาก 1.4 ล้านใบ ให้เพิ่มขึ้นเป็น 1.6-1.7 ล้านใบภายในสิ้นปี 
“เดิมเรามีฐานบัตรเพียง 4 แสนใบ ตู้เอทีเอ็ม 250 ตู้ แต่หลังจากควบรวมแล้วฐานบัตรได้เพิ่มขึ้นเป็น 1.4 ล้านใบ ตู้เอทีเอ็มเพิ่มเป็น 2,200 ตู้ จึงต้องมีการปรับโฉมบริการใหม่ให้คนคุ้นเคยกับการใช้บริการของธนาคารธนชาต” นายประพันธ์ กล่าว
นายประพันธ์ กล่าวว่า ขณะนี้ธนาคารได้ทุ่มงบ 2.5 ล้านบาท ทำแคมเปญ “บัตรนี้มีแล้วรวย” ให้ลูกค้านำสลิปจากการทำธุรกรรมผ่านบัตรและตู้เอทีเอ็มธนาคารธนชาตมาลุ้นแลกของรางวัล 
นอกจากนี้ ธนาคารยังได้พัฒนาผลิตภัณฑ์รูปแบบใหม่ อาทิ บัตรเดบิตแคชแบ็กที่คืนเงินให้กับลูกค้าผู้ใช้จ่ายผ่านบัตรสูงสุดถึง 0.75% ส่งผลให้ปริมาณการทำธุรกรรมผ่านบัตรของธนาคารเพิ่มขึ้น 60% 
ทั้งนี้ ประเมินว่าแคมเปญดังกล่าวจะช่วยกระตุ้นยอดใช้จ่ายผ่านบัตรเดบิตให้เพิ่มขึ้น 10% จากปัจจุบันที่มียอดใช้จ่ายเฉลี่ย 5,000 บาทต่อบัตรต่อเดือน และช่วยให้ยอดบัตรใหม่เติบโตขึ้น 25-30% ภายในเดือน ต.ค.นี้
นายประพันธ์ กล่าวว่า แผนระยะต่อไปธนาคารธนชาตจะขยายฐานบัตรเดบิตเข้าไปยังลูกค้าบัญชีรายย่อยที่มีอยู่ 3.54 ล้านบัญชีให้มากขึ้น เพื่อขยายฐานลูกค้าให้กว้างขึ้น